**11. temats**

**Dzelzs laikmets un metalurģija**

Skolēniem – patstāvīgai lasīšanai

Dzelzs apstrāde sākās mūsu ēras pirmajos gadsimtos. 2.-4. gs. Sēlpils Spietiņu apmetnē atklātas dzelzs ieguves krāsnis, dzelzs sārņi konstatēti arī citviet.

Vairojoties saimju un visas kopienas īpašumam, veidojās karadraudzes, kas aizsargāja kopienas īpašumu un arī devās laupīšanas sirojumos. Sirojumos sagūstītie tika nodarbināti saimniecībā. Par vienu no svarīgākajām amatniecības nozarēm kļuva metāla apstrāde. Prasmīgākie kalēji bija godājami un turīgi sabiedrības locekļi.

Purva rūda saturēja ap 40 – 50% tīras dzelzs. Dzelzi savām vajadzībām ieguva uz vietas katrā apmetnē. Par to liecina dzelzs sārņu atradumi gandrīz visās apmetnēs. Lai izgatavotu dzelzs darbarīkus, vajadzēja savākt purva rūdu, atrast vietu, kur varētu veidot dzelzs ieguves krāsnis. Dzelzs iegūšanai bija vajadzīgs kurināmais – kokogles, kuras ieguva, sadedzinot malku slēgtās bedrēs.

Dzelzs rūdu pirms ievietošanas krāsnī bagātināja – sasmalcināja, apdedzināja un skaloja, lai atbrīvotu rūdu no metālu nesaturošiem piemaisījumiem. Dzelzs apstrāde bija bīstams darbs, jo uguns no kausējamām krāsnīm un smēdēm, kur dzelzi kala, varēja pārmesties uz ēkām. Tāpēc dzelzs kausētājiem un kalējiem vajadzēja strādāt atstatus no dzīvesvietām.

Dzelzs laikmeta saimniecību būtiski ietekmēja dzelzs darbarīku plaša izmantošana. Tas ietekmēja gan lauksaimniecības efektivitāti, gan bruņojuma attīstību. Pavērās arī iespējas sirot un arī aizsargāties no svešiem sirotājiem.

Avoti:

1. [*www.letonika.lv*](http://www.letonika.lv)
2. [www.encikliopedija.lv](http://www.encikliopedija.lv)